CELEX: 52017PC0241
Language: ro
Date: 2017-05-23
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare 2014/170/UE de stabilire a unei liste a țărilor terțe necooperante în ceea ce privește combaterea activităților de pescuit ilegal, nedeclarat și nereglementat, în ceea ce privește Uniunea Comorelor

COMISIA EUROPEANĂ
            Bruxelles, 23.5.2017
            COM(2017) 241 final
            2017/0096(NLE)
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei de punere în aplicare 2014/170/UE de stabilire a unei liste a țărilor terțe necooperante în ceea ce privește combaterea activităților de pescuit ilegal, nedeclarat și nereglementat, în ceea ce privește Uniunea Comorelor
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Motivele și obiectivele propunerii
            
            
               Prezenta propunere se referă la aplicarea Regulamentului (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (pescuitul INN), de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999
                  1
                (Regulamentul INN).
            
            
               Contextul general
            
            
               Prezenta propunere se înscrie în contextul punerii în aplicare a Regulamentului INN și este rezultatul procedurilor de anchetă și dialog care s-au desfășurat în conformitate cu cerințele de fond și de procedură incluse în Regulamentul INN care prevăd, printre altele, că toate țările trebuie să-și îndeplinească obligațiile care le revin în temeiul dreptului internațional în calitate de stat de pavilion, portuar, de coastă sau de piață pentru prevenirea, descurajarea și eliminarea pescuitului INN.
            
            
               Dispoziții în vigoare în domeniul propunerii
            
            
               Decizia Comisiei din 1 octombrie 2015 de notificare a unei țări terțe cu privire la posibilitatea de a fi identificată ca țară terță necooperantă în ceea ce privește combaterea pescuitului ilegal, nedeclarat și nereglementat (JO C 324, 2.10.2015, p. 6).
            
            
               Decizia de punere în aplicare a Comisiei din 23 mai 2017 (JO C XXXX, XX.XX.2017, p …) de identificare a Uniunii Comorelor ca țară terță necooperantă în combaterea pescuitului ilegal, nedeclarat și nereglementat.
            
            
               Coerența cu alte politici și obiective ale Uniunii
            
            
               Nu se aplică.
            
            
               2.REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               Consultarea părților interesate
            
            
               Părțile interesate vizate de procedură au avut posibilitatea de a-și apăra interesele în timpul procedurilor de anchetă și dialog, în conformitate cu dispozițiile Regulamentului INN.
            
            
               Obținerea și utilizarea expertizei
            
            
               Nu a fost necesar să se recurgă la expertiză externă.
            
            
               Evaluarea impactului
            
            
               Prezenta propunere este rezultatul punerii în aplicare a Regulamentului INN.
            
            
               Regulamentul INN nu conține dispoziții referitoare la evaluarea generală a impactului, dar conține o listă exhaustivă de condiții care trebuie evaluate.
            
         
         
            
               3.ELEMENTELE JURIDICE ALE PROPUNERII
            
            
               Rezumatul acțiunii propuse
            
            
               La 1 octombrie 2015, Comisia a notificat, printr-o decizie a Comisiei, Comorelor că Comisia consideră că există posibilitatea de a fi identificate ca țară necooperantă în temeiul Regulamentului INN. 
            
            
               Comisia a inițiat demersuri cu privire la Comore. Aceste demersuri au constat, printre altele, în măsuri care au clarificat motivele acțiunilor sale și care au oferit țării ocazia de a răspunde la afirmații și de a le respinge, dreptul de a solicita și de a furniza informații suplimentare, care au propus un plan de acțiune pentru remedierea situației și au oferit timpul corespunzător pentru a răspunde și un termen rezonabil pentru remedierea situației. 
            
            
               La 23 mai 2017, Comisia, printr-o decizie de punere în aplicare a Comisiei, a identificat Comorele ca țară terță pe care Comisia o consideră țară terță necooperantă în temeiul Regulamentului INN.
            
            
               Propunerea anexată de decizie de punere în aplicare a Consiliului se bazează pe constatările care au confirmat că Comorele nu au reușit să își îndeplinească obligațiile care le revin în temeiul dreptului internațional în calitate de stat de pavilion, portuar, de coastă sau de piață. 
            
            
               Prin urmare, se propune adoptarea de către Consiliu a propunerii de decizie anexate.
            
            
               Temei juridic
            
            
               Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat.
            
            
               Principiul subsidiarității
            
            
               Propunerea intră în sfera competenței exclusive a Uniunii Europene. În consecință, principiul subsidiarității nu se aplică.
            
            
               Principiul proporționalității
            
            
               Propunerea respectă principiul proporționalității din următoarele motive:
            
            
               Forma de acțiune este descrisă în Regulamentul INN și nu permite luarea unei decizii la nivel național.
            
            
               Nu sunt necesare indicații privind modul în care sarcina financiară și administrativă care revine Uniunii, guvernelor naționale, autorităților regionale și locale, operatorilor economici și cetățenilor este limitată la minimum și proporțională cu obiectivul propunerii.
            
            
               Alegerea instrumentelor
            
            
               Instrumente propuse: decizie.
            
            
               Alte instrumente nu ar fi adecvate din următorul motiv:
            
            
               Alte instrumente nu ar fi adecvate întrucât Regulamentul INN nu prevede opțiuni alternative.
            
            
               4.IMPLICAȚIILE BUGETARE 
            
         
         
            
               Propunerea nu are implicații asupra bugetului Uniunii.
            
            
               2017/0096 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei de punere în aplicare 2014/170/UE de stabilire a unei liste a țărilor terțe necooperante în ceea ce privește combaterea activităților de pescuit ilegal, nedeclarat și nereglementat, în ceea ce privește Uniunea Comorelor
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999
                  2
               , în special articolul 33 alineatul (1),
            
            
               având în vedere propunerea prezentată de Comisia Europeană, 
            
            
               întrucât:
            
            
               1.INTRODUCERE
            
            
               (1)Regulamentul (CE) nr. 1005/2008 (denumit în continuare„Regulamentul INN”) instituie un sistem al Uniunii pentru prevenirea, descurajarea și eliminarea pescuitului ilegal, nedeclarat și nereglementat (INN).
            
            
               (2)Capitolul VI din Regulamentul INN definește procedura în ceea ce privește identificarea țărilor terțe necooperante, demersurile cu privire la țările identificate ca țări terțe necooperante, stabilirea unei liste a țărilor terțe necooperante, radierea de pe lista țărilor terțe necooperante, publicarea listei țărilor terțe necooperante și eventualele măsuri de urgență.
            
            
               (3)La 24 martie 2014 Consiliul a adoptat Decizia de punere în aplicare 2014/170/UE a Consiliului de stabilire a unei liste a țărilor terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat.
            
            
               (4)În conformitate cu articolul 32 din Regulamentul INN, prin decizia din 1 octombrie 2015 (denumită în continuare „decizia din 1 octombrie 2015”)
                  3
               , Comisia a notificat Uniunii Comorelor posibilitatea de a fi identificată ca țară pe care Comisia o consideră țară terță necooperantă.
            
            
               (5)În decizia din 1 octombrie 2015, Comisia a inclus informații privind faptele și considerentele esențiale care stau la baza acestei posibile identificări.
            
            
               (6)Decizia a fost notificată Comorelor împreună cu o scrisoare prin care se sugera Comorelor să pună în aplicare, în strânsă cooperare cu Comisia, un plan de acțiune pentru remedierea deficiențelor identificate.
            
            
               (7)Comisia a invitat Comorele, în special: (i) să ia toate măsurile necesare pentru a pune în aplicare acțiunile cuprinse în planul de acțiune sugerat de Comisie; (ii) să evalueze punerea în aplicare a acțiunilor cuprinse în planul de acțiune sugerat de Comisie și (iii) să trimită Comisiei, o dată la șase luni, rapoarte detaliate de evaluare a aplicării fiecărei acțiuni privind, printre altele, eficacitatea individuală și/sau generală în ceea ce privește asigurarea unui sistem de control al pescuitului pe deplin conform.
            
            
               (8)Comorele au avut posibilitatea de a răspunde în scris și verbal la decizia din 1 octombrie 2015, precum și la alte informații pertinente comunicate de Comisie, permițându-le să prezinte probe care să infirme sau să completeze faptele prezentate în Decizia din 1 octombrie 2015. Comorelor li s-a asigurat dreptul de a solicita sau de a furniza informații suplimentare.
            
            
               (9)Prin decizia și scrisoarea sa din 1 octombrie 2015, Comisia a inițiat un proces de dialog cu Comorele și a subliniat că este de părere că o perioadă de șase luni este, în principiu, suficientă pentru a se ajunge la un acord.
            
         
         
            
               (10)Comisia a continuat să solicite și să verifice toate informațiile pe care le-a considerat necesare. Observațiile prezentate verbal și în scris de Uniunea Comorelor ca urmare a deciziei din 1 octombrie 2015 au fost examinate și luate în considerare. Comorele au fost informate permanent, verbal sau în scris, cu privire la deliberările Comisiei.
            
            
               (11)Comisia a considerat însă că domeniile problematice și deficiențele, astfel cum sunt descrise în decizia din 1 octombrie 2015, nu au fost abordate în mod suficient de Comore și că măsurile sugerate în planul de acțiune nu au fost puse în aplicare integral.
            
            
               (12)În consecință, Comisia a identificat Comorele ca țară terță necooperantă în ceea ce privește combaterea pescuitului INN, prin Decizia de punere în aplicare 2017/xxx/EU
                  4
                a Comisiei.
            
            
               (13)Pe baza procedurilor de anchetă și dialog desfășurate de Comisie, inclusiv a corespondenței transmise și a reuniunilor care au avut loc, precum și pe baza motivelor pe care se întemeiază decizia din 1 octombrie 2015 și Decizia de punere în aplicare 2017/xxx/UE, este oportun să se înscrie Comorele pe lista țărilor terțe necooperante în ceea ce privește combaterea activităților de pescuit INN.
            
            
               (14)În conformitate cu articolul 34 alineatul (1) din Regulamentul INN, Consiliul, hotărând cu majoritate calificată la propunerea Comisiei, elimină o țară terță de pe lista de țări terțe necooperante dacă țara în cauză demonstrează că situația care a justificat includerea sa pe listă a fost remediată. Decizia de eliminare ia în considerare și dacă țările terțe în cauză au adoptat măsuri concrete care permit să se obțină o îmbunătățire durabilă a situației.
            
            
               2.PROCEDURA CU PRIVIRE LA COMORE
            
            
               (15)La 1 octombrie 2015, Comisia a notificat Comorelor, în temeiul articolului 32 din Regulamentul INN, că are în vedere posibilitatea de a identifica Comorele ca țară terță necooperantă și a invitat Comorele să pună în aplicare, în strânsă cooperare cu serviciile sale, un plan de acțiune pentru a remedia deficiențele identificate în decizia din 1 octombrie 2015. De la decizia menționată, Comorele au prezentat observații în scris prin care și-au exprimat punctele de vedere și s-au întâlnit cu Comisia pentru a discuta aspectele relevante. Comisia a furnizat informații relevante în scris Comorelor. Comisia a continuat să solicite și să verifice toate informațiile pe care le-a considerat necesare. Observațiile prezentate de Comore verbal și în scris ca urmare a deciziei din 1 octombrie 2015 au fost examinate și luate în considerare, iar Comorele au fost informate verbal sau în scris cu privire la deliberările Comisiei. Comisia a considerat că domeniile problematice și deficiențele, astfel cum sunt descrise în decizia din 1 octombrie 2015, nu au fost abordate în mod suficient de Comore și că măsurile sugerate în planul de acțiune nu au fost puse în aplicare integral.
            
            
               3.IDENTIFICAREA COMORELOR CA ȚARĂ TERȚĂ NECOOPERANTĂ
            
            
               (16)În decizia din 1 octombrie 2015, Comisia a analizat obligațiile Comorelor și a evaluat respectarea de către acestea a obligațiilor internaționale care le revin în calitate de stat de pavilion, portuar, de coastă sau de piață. În scopul analizei respective, Comisia a ținut seama de parametrii enumerați la articolul 31 alineatele (4)-(7) din regulamentul INN.
            
            
               (17)Comisia a analizat îndeplinirea de către Comore a obligațiilor internaționale care le revin în conformitate cu concluziile stabilite în decizia din 1 octombrie 2015, luând în considerare informațiile relevante furnizate în această privință de Comore, planul de acțiune sugerat și măsurile luate pentru remedierea situației.
            
            
               (18)Principalele deficiențe identificate de Comisie se refereau la mai multe lipsuri în ceea ce privește punerea în aplicare a obligațiilor prevăzute de dreptul internațional, legate mai ales de adoptarea unui cadru legal adecvat și de procedurile de înmatriculare și de acordare a licențelor, la lipsa de cooperare și de schimb de informații în cadrul administrației comoriene și cu țări terțe în care operează navele Comorelor, lipsa unei monitorizări adecvate și eficiente și la lipsa unui sistem de sancționare disuasivă. Alte deficiențe identificate sunt legate, în mod mai general, de respectarea obligațiilor internaționale, inclusiv a celor prevăzute de recomandările și rezoluțiile organizațiilor regionale de gestionare a pescuitului (ORGP). S-a identificat, de asemenea, lipsa de conformitate cu recomandările și rezoluțiile organismelor relevante, cum ar fi Planul internațional de acțiune împotriva pescuitului ilegal, nedeclarat și nereglementat al Organizației Națiunilor Unite și cu Orientările voluntare ale FAO privind performanța statului de pavilion. Cu toate acestea, lipsa conformității cu recomandările și cu rezoluțiile fără caracter obligatoriu a fost luată în considerare numai ca probă suplimentară și nu a stat la baza identificării în cauză.
            
            
               (19)În Decizia de punere în aplicare 2017/xxx/UE, Comisia a identificat Comorele ca țară terță necooperantă în temeiul Regulamentului INN.
            
            
               (20)În ceea ce privește posibilele constrângeri din Comore în calitate de țară în curs de dezvoltare este de remarcat faptul că nivelul dezvoltării și performanța generală a Comorelor cu privire la gestionarea pescuitului pot fi afectate de nivelul său de dezvoltare. Totuși, având în vedere natura deficiențelor constatate în Comore, nivelul de dezvoltare al acestei țări nu poate scuza sau justifica în totalitate performanța sa generală ca stat de pavilion, portuar, de coastă sau de piață în ceea ce privește activitățile de pescuit și caracterul insuficient al acțiunilor sale de prevenire, descurajare și eliminare a pescuitului INN.
            
            
               (21)Având în vedere decizia din 1 octombrie 2015 și Decizia de punere în aplicare 2017/xxx/UE din 23 mai 2017, precum și procesul de dialog întreținut de Comisie cu Comorele și rezultatul său, se poate concluziona că acțiunile întreprinse de Comore în ceea ce privește obligațiile care îi revin în calitate de stat de pavilion sunt insuficiente pentru a se conforma articolelor 63, 64, 91, 94, 117 și 118 din Convenția Organizației Națiunilor Unite asupra dreptului mării.
            
            
               (22)Prin urmare, Comorele nu au reușit să își îndeplinească obligațiile care le revin în calitate de stat de pavilion în temeiul dreptului internațional, de a lua măsuri pentru a preveni, a descuraja și a elimina pescuitul INN.
            
            
               4.STABILIREA UNEI LISTE A ȚĂRILOR TERȚE NECOOPERANTE
            
            
               (23)Având în vedere concluziile la care s-a ajuns în ceea ce privește Comorele, această țară ar trebui să fie inclusă, în conformitate cu articolul 33 din Regulamentul INN, pe lista țărilor terțe necooperante stabilită prin Decizia de punere în aplicare 2014/170/UE. Prin urmare, Decizia de punere în aplicare 2014/170/UE ar trebui modificată în consecință.
            
            
               (24)Includerea Comorelor pe lista țărilor terțe necooperante în ceea ce privește combaterea activităților de pescuit INN atrage după sine aplicarea măsurilor prevăzute la articolul 38 din Regulamentul INN. Articolul 38 alineatul (1) din Regulamentul INN prevede interzicerea importului de produse pescărești capturate de navele care arborează pavilionul unor țări necooperante. În cazul Comorelor această interdicție ar trebui să acopere toate stocurile și speciile definite la articolul 2 alineatul (8) din Regulamentul INN, întrucât neadoptarea de măsuri adecvate în legătură cu activitățile de pescuit INN care duce la identificarea Comorelor ca țară terță necooperantă nu este limitată la un anumit stoc sau la anumite specii.
            
            
               (25)Se remarcă faptul că pescuitul INN, printre altele, epuizează stocurile de pește, distruge habitatele marine, subminează conservarea și utilizarea sustenabilă a resurselor marine, denaturează concurența, pune în pericol securitatea alimentară, dezavantajează în mod nedrept pescarii corecți și fragilizează comunitățile costiere. Având în vedere amploarea problemelor legate de pescuitul INN se consideră necesar ca Uniunea să pună rapid în aplicare acțiunile cu privire la Comorele ca țară terță necooperantă. Drept consecință, prezenta decizie ar trebui să intre în vigoare în ziua următoare datei publicării în Jurnalul Oficial al Uniunii Europene.
            
            
               (26)Dacă Comorele demonstrează că situația care a justificat includerea lor pe listă a fost remediată, Consiliul, hotărând cu majoritate calificată la propunerea Comisiei, elimină Comorele de pe lista țărilor terțe necooperante în conformitate cu articolul 34 alineatul (1) din Regulamentul INN. Orice decizie de eliminare ar trebui să ia în considerare dacă Comorele a adoptat măsuri concrete care să permită obținerea unei îmbunătățiri durabile a situației,
            
         
         
            
               ADOPTĂ PREZENTA DECIZIE: 
            
            
               Articolul 1
            
            
               „Uniunea Comorelor” se adaugă în anexa la Decizia de punere în aplicare 2014/170/UE.
            
            
               Articolul 2
            
            
               Prezenta decizie intră în vigoare în ziua următoare datei publicării în Jurnalul Oficial al Uniunii Europene.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  JO L 286, 29.10.2008, p. 1.
               
               
                  
                     (2)
                  JO L 286, 29.10.2008, p. 1.
               
               
                  
                     (3)
                  Decizia Comisiei din 1 octombrie 2015 de notificare a unei țări terțe cu privire la posibilitatea de a fi identificată ca țară terță necooperantă în ceea ce privește combaterea pescuitului ilegal, nedeclarat și nereglementat (
                  
                     JO C 324, 2.10.2015, p. 6
                  
                  ).
               
               
                  
                     (4)
                  Decizia de punere în aplicare 2017/xxx/UE a Comisiei din 23 mai 2017 de identificare a Uniunii Comorelor ca țară terță necooperantă în combaterea pescuitului ilegal, nedeclarat și nereglementat (JO L xx, zz.llll.2017, p. x).